Dalli tisħaq li dan kien riżultat kbir għall-politika tal-Moviment Laburista Ftit tal-ħin ilu waslet fis-sala tal-għadd tal-voti fin-Naxxar l-Ewroparlamentari Miriam Dalli li x'aktarx se tkun l-ewwel kandidata li tilħaq il-kwota u ttella' siġġu fil-Parlament Ewropew. Mal-wasla tagħha fin-Naxxar, Miriam Dalli ntlaqgħet bit-tisbit mal-perspex u l-għajjat ta' "Viva l-Labour." Fl-ewwel kummenti tagħha mas-sit illum.com.mt , malli waslet fin-Naxxar, Miriam Dalli saħqet li dan kien riżultat kbir u pożittiv għall-politika u x-xogħol tal-Moviment Laburista. Saħqet li hi kommessa biex flimkien ma' sħabha taħdem fil-Parlament Ewropew għall-ġid tal-poplu. Appellat lil kulħadd biex jiffoka fuq l-affarijiet li jgħaqdu lill-pajjiż, għax fi kliemha, jekk jagħmel hekk jista' jilħaq affarijiet kbar.